Euroopan parlamentin päätöslauselma,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan jälleenrakennusviraston talousarvion toteuttamisesta varainhoitovuonna 2004

EUROOPAN PARLAMENTTI, joka

- ottaa huomioon Euroopan jälleenrakennusviraston lopullisen tilinpäätöksen varainhoitovuodelta 2004 [1],

- ottaa huomioon tilintarkastustuomioistuimen kertomuksen Euroopan jälleenrakennusviraston varainhoitovuoden 2004 tilinpäätöksestä sekä viraston vastaukset [2],

- ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

- ottaa huomioon EY:n perustamissopimuksen ja erityisesti sen 276 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [3] ja erityisesti sen 185 artiklan,

- ottaa huomioon Euroopan jälleenrakennusviraston perustamisesta 5. joulukuuta 2000 annetun neuvoston asetuksen (EY) N:o 2667/2000 [4] ja erityisesti sen 8 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002185 artiklassa tarkoitettuja elimiä koskevasta varainhoidon puiteasetuksesta

- 19. marraskuuta 2002 annetun komission asetuksen (EY, Euratom) N:o 2343/2002 [5] ja erityisesti sen 94 artiklan, ottaa huomioon työjärjestyksen 71 artiklan ja liitteen V,

- ottaa huomioon talousarvion valvontavaliokunnan mietinnön (A6-0095/2006),

A. ottaa huomioon, että tilintarkastustuomioistuin totesi saaneensa riittävän varmuuden siitä, että 31. joulukuuta 2004 päättyneen varainhoitovuoden vuosittaiset tilit olivat luotettavat lukuun ottamatta sitä, että pitkäaikaisten saamisten täydellistä kirjaamista ei voitu varmistaa, ja että tilinpäätöksen perustana olevat toimet ovat kaiken kaikkiaan lailliset ja asianmukaiset lukuun ottamatta sitä, että sopimusten tekemisessä oli sääntöjenvastaisuuksia, jotka johtuivat epäasianmukaisista valintaperusteista,

B. ottaa huomioon, että tilintarkastustuomioistuin ilmoittaa saaneensa kaikilta erillisvirastoilta riittävän varmuuden mutta on ilmaissut varainhoitovuotta 2004 koskevat selkeät varaumat Euroopan jälleenrakennusviraston, Euroopan ammatillisen koulutuksen kehittämiskeskuksen, Euroopan koulutussäätiön, Euroopan rasismin ja muukalaisvihan seurantakeskuksen ja Euroopan elintarviketurvallisuusviranomaisen osalta,

1. muistuttaa, että varainhoitoasetuksen 185 artiklan mukaan parlamentti myöntää talousarvion toteuttamista koskevan vastuuvapauden sellaisille yhteisöjen perustamille elimille, joilla on oikeushenkilöllisyys ja jotka todellisuudessa saavat talousarviosta suoritettavaa avustusta; panee kuitenkin merkille, että kyseisistä elimistä kaikki eivät saa rahoitustaan, täysin tai edes osaksi, talousarviosta suoritettavasta avustuksesta; korostaa, että päätös vastuuvapauden myöntämisestä koskee näin ollen rahoitusta, jota nämä elimet saavat niin talousarviosta kuin sen ulkopuoleltakin; katsoo, ettei ole hyväksyttävää, että osa Euroopan unionin perustamista elimistä joutuu antamaan selvityksen menoistaan, jotka rahoitetaan muista lähteistä kuin talousarviosta saadusta avustuksesta, mutta elimet, jotka eivät saa talousarviosta suoritettavaa avustusta, eivät joudu tätä tekemään; vahvistaa periaatteen, jonka mukaan kaikkien yhteisön virastojen, saivatpa ne avustusta tai eivät, on saatava parlamentin myöntämä vastuuvapaus jopa siinä tapauksessa, että niiden perustamissäädöksen nojalla myös jokin muu viranomainen osallistuu vastuuvapauden myöntämiseen, ja tekee tästä johtopäätöksen, että kaikkia tämän periaatteen vastaisia säädöksiä on tarkistettava;

2. pitää erittäin hyödyllisenä tilintarkastustuomioistuimen kertomuksen taulukkoa 1, joka otettiin käyttöön ensimmäisen kerran vuoden 2003 vastuuvapauden myöntämisen yhteydessä ja jossa esitetään tiivistetysti viraston toimivalta ja vastuualueet, hallinto, varat, toiminta ja viraston tarjoamat palvelut; panee merkille, että taulukossa 1 esitetyt tiedot ovat peräisin virastolta; kehottaa tilintarkastustuomioistuinta tarkastamaan taulukon 1 sisällön;

3. vaatii, että erillisvirastojen on paitsi käytettävä varojaan asianmukaisesti myös pyrittävä käyttämään varansa mahdollisimman tehokkaasti; kehottaa tilintarkastustuomioistuinta harkitsemaan mahdollisuutta tarkastella erillisvirastoja koskevissa erityisvuosikertomuksissaan myös tuloksellisuutta ja tavoitteiden saavuttamista; korostaa tässä yhteydessä ja vastuuvapauden myöntämisestä varainhoitovuodelta 2003 antamiensa päätöslauselmien mukaisesti, että on kiinnitettävä huomiota seuraaviin seikkoihin: erillisvirastojen on vältettävä mahdollisuuksien mukaan päällekkäisyyksiä, ja on selvennettävä toimenpiteitä, joilla parannetaan avoimuutta ja yleisölle tiedottamista, sekä positiiviset yhteisön toimet rekrytoinnissa, koulutuksessa ja vastuun jakamisessa kaikilla tasoilla;

4. toteaa, että erillisvirastojen julkisuuskuva ja tiedotusvälineiden niistä esittämä arvostelu eivät aina ole myönteisiä ja että monien erillisvirastojen kielteinen julkisuuskuva on aiheeton; korostaa, että Euroopan unionin kansalaisille olisi näin ollen tiedotettava erillisvirastojen olemassaolon oikeutuksesta ja niiden saavuttamista tuloksista niin usein kuin se on tarpeellista sekä asianmukaisin keinoin; kehottaa komissiota puuttumaan asiaan keinoin, jotka se katsoo tarpeellisiksi;

5. toteaa, että Euroopan unionin laajentuminen vuonna 2004 on vaikuttanut monin tavoin erillisvirastojen rakenteisiin ja toimintatapoihin ja että tämä ilmenee monien erillisvirastojen toimintakertomuksista erityisesti virastojen hallintohenkilöstön määrän lisääntymisenä; kehottaa komissiota analysoimaan kohdattuja tai oletettuja vaikeuksia ja suosittelemaan tarvittavaa sääntelyn mukauttamista;

6. toteaa, että komissio on sitoutunut yhdenmukaistamaan pääosastojensa toimintakertomusten esittämistavan; toivoo, että yhteisöjen erillisvirastojen sisällöltään erittäin vaihtelevien toimintakertomusten osalta omaksuttaisiin vastaava lähestymistapa; pyytää komissiota täsmentämään erillisvirastoille toimintaa koskevat tiedot ja indikaattorit, joiden ilmoittaminen on pakollista;

7. panee tyytyväisenä merkille, että tilintarkastustuomioistuin pystyi antamaan jälleenrakennusvirastolle myönteisen tarkastuslausuman varainhoitovuodelta 2004; kiittää virastoa sen saavuttamasta edistyksestä; panee kuitenkin merkille, että tilintarkastustuomioistuin sisällytti tarkastuslausumaansa varauksia, jotka koskivat epävarmuutta tilien kattavuudesta ja ongelmia sopimuksentekomenettelyssä; kehottaa virastoa jatkamaan ponnistelujaan varainhoidon ja varainhoidon valvonnan parantamiseksi erityisesti tilintarkastustuomioistuimen esiin tuomien heikkouksien osalta;

8. kehottaa virastoa hakemaan ohjausta varainhoitopolitiikkaansa parantamiseen, jotta nykyisillä pankkitileillä olevat usein huomattavat summat käytettäisiin parhaalla mahdollisella tavalla;

9. panee huolestuneena merkille tilintarkastustuomioistuimen tilien osalta ilmaisemat varaukset, jotka perustuvat siihen, että pitkäaikaisiin saamisiin sovellettavien tehokkaiden sisäisen valvonnan menettelyiden puuttuessa tilintarkastustuomioistuin ei voi varmistua siitä, että kaikki vastikevaroihin, puiteluottojärjestelmiin ja erityisrahastoihin liittyvät transaktiot on kirjattu oikein; korostaa, että tilintarkastustuomioistuimen on voitava vahvistaa kaikki transaktiot;

10. ilmaisee tyytyväisyytensä YK:n pääsihteerin avustavan erityisedustajan Euroopan parlamentin valtuuskunnalle antamaan julkilausumaan, jonka mukaan kaikista viraston varoin rahoitettuihin ohjelmiin liittyvistä asiakirjoista on tilintarkastustuomioistuimen pyynnöstä saatavilla tarkastusta varten oikeaksi todistetut jäljennökset; kehottaa tilintarkastustuomioistuinta keskustelemaan yksityiskohtaisesti Yhdistyneiden Kansakuntien Kosovon väliaikaishallinnon (UNMIK) kanssa tällaisia tarkastuksia koskevista järjestelyistä ja sopimaan asiasta väliaikaishallinnon kanssa;

11. kehottaa tilintarkastustuomioistuinta, komissiota ja asiasta vastaavia Yhdistyneiden Kansakuntien edustajia Kosovossa tarkistamaan ja parantamaan mahdollisimman pian komission ja YK:n 29. huhtikuuta 2003 allekirjoittaman taloudellisen puitesopimuksen soveltamista ja tiedottamaan parlamentille tällä alalla saavutetusta edistyksestä, jotta yhdessä muiden yksiköiden (UNMIK, IOM ym.) kanssa toteutettavien ohjelmien talousarvion hallinnan joustavuutta ja valvontaa parannettaisiin;

12. kehottaa painokkaasti komissiota ja Euroopan jälleenrakennusvirastoa luomaan tiiviissä yhteistyössä UNMIK:n ja sen taloudellisen tutkintayksikön (FIU) kanssa julkisille hankinnoille selkeät ja avoimet säännöt, luomaan alalla sisäisestä ja ylemmästä tarkastuksesta vastaavat elimet ja tiedottamaan parlamentille saavutetusta edistyksestä, jotta päästäisiin julkisten hankintasopimusten tekomenettelyihin ja erittäin herkkien hankkeiden myöntämiseen erityisesti matkapuhelinalalla liittyvistä vakavista luotettavuusongelmista ja korruptiosyytöksistä;

13. pyytää komissiota ja tilintarkastustuomioistuinta avoimuuden lisäämiseksi ja talousarvion varojen hallinnoinnin parantamiseksi sisällyttämään vastuuvapauden myöntämisestä Euroopan jälleenrakennusviraston talousarvion toteuttamisesta antamaansa vuosikertomukseen luvun, joka koskee OLAFin ja FIU:n toimintaa Kosovossa yhteisön rahoituksella toteutettavien hankkeiden ja ohjelmien osalta;

14. panee merkille komission aikomuksen lopettaa viraston toiminta vuoden 2008 päättyessä ja siirtää sen tehtävät paikallisille valtuuskunnille ja toimistoille; arvioi, että tulokset, jotka virasto on koko olemassaolonsa aikana toimikaudellaan saavuttanut, ovat olleet myönteisiä, huolimatta tilintarkastustuomioistuimen usein ilmaisemasta kritiikistä ja komission tuen puutteesta; katsoo, että viraston henkilökunnan saavuttamaa osaamista voitaisiin käyttää uudelleen komissiossa; pyytää asiasta vastaavaa valiokuntaansa tutkimaan, onko viraston lakkauttamisella kielteisiä vaikutuksia tarvittavaan taloudelliseen ja poliittiseen kehitykseen ja voivatko komission lähetystöt ja paikalliset toimistot suorittaa viraston toimivaltuuksissa määriteltyjä tehtäviä;

15. panee merkille viraston lyhyestä toimikaudesta johtuvat vaikeudet sopivan henkilöstön rekrytoimisessa; katsoo, että viraston asteittaisen, ennalta määrätyn aikataulun mukaisen lakkauttamisen sijaan sen toimikauden kesto olisi määriteltävä poliittisten ja taloudellisten ehtojen ja tapahtumien mukaan; katsoo lisäksi, että toimikautta olisi pidennettävä ja laajennettava politiikkaan liittyvistä syistä, ja panee merkille, että tämä myös parantaisi viraston mahdollisuuksia rekrytoida tarpeeksi pätevää ja kokenutta henkilöstöä; sekä saada kyseinen henkilöstö pysymään virastossa; katsoo, että jälleenrakennusviraston ansiosta saatu kokemus voitaisiin käyttää jälleenrakennustuen antamiseen kaikkialla, missä sitä tarvitaan, kuten Irakissa, Afganistanissa, Pakistanissa, Intiassa ja tsunamin koettelemissa maissa seuraavassa vaiheessa sen jälkeen, kun humanitaarisen avun toimisto on ensin vastannut välittömiin humanitaarisiin tarpeisiin;

16. panee pettyneenä merkille, että tilintarkastustuomioistuin on jälleen havainnut sopimusten tekemisessä sääntöjenvastaisuuksia, jotka johtuvat epäasianmukaisista valintaperusteista; kehottaa virastoa määrittelemään realistisemmat ja asianmukaisemmat valintaperusteet ja soveltamaan niitä tiukasti tarjoajien avoimen ja oikeudenmukaisen kohtelun varmistamiseksi; panee merkille viraston vakuutukset vuoden 2005 tilintarkastusmenettelyssä tehtävistä parannuksista;

17. kehottaa virastoa ottamaan mahdollisimman pian käyttöön standardisoidun järjestelmän maksumääräysten käsittelyyn tilintarkastustuomioistuimen suositusten mukaisesti;

18. kehottaa komissiota auttamaan erillisvirastoja noudattamaan mahdollisimman tarkasti tulevalle vuodelle suunniteltua työohjelmaa, mikä mahdollistaa toiminnan asianmukaisen suunnittelun ja toteuttamisen, ja ennen kaikkea välttämään työmäärää koskevien merkittävien muutosten tekemistä viime hetkellä;

19. pyytää komissiota parantamaan erillisvirastojen välistä synergiaa tehostamalla yhteistyötä, välttämällä päällekkäistä työtä ja korjaamalla puutteita, etenkin sellaisilla yhteisillä aloilla kuten koulutus, yhteisön toimintalinjojen toteutus kauttaaltaan, uusimpien hallintojärjestelmien käyttö ja moitteettomaan varainhoitoon liittyvien ongelmien ratkaiseminen.

[1] EUVL C 332, 28.12.2005, s. 19.

[2] EUVL C 332, 28.12.2005, s. 15.

[3] EYVL L 248, 16.9.2002, s. 1.

[4] EYVL L 306, 7.12.2000, s. 7, asetus sellaisena kuin se on viimeksi muutettuna asetuksella (EY) N:o 2068/2004 (EUVL L 358, 3.12.2004, s. 2).

[5] EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).

--------------------------------------------------